**ZAPISNIK**

**sa 3. sjednice Općinskog vijeća Općine Maruševec održane 13. rujna 2013. godine u prostorijama Općine Maruševec sa početkom u 18:00 sati.**

Sjednici su bili nazočni vijećnici:

Andreja Ptiček – predsjednica Općinskog vijeća, Marijan Fatiga, Vladimir Kolarić, Josip Vrbanec, Tomislav Šagi, Branko Đurkas, Dragutin Putar-Matuza, Stjepan Klen, Dragutin Peharda, Blanka Glavica-Ječmenica, Josip Špoljar, Branko Mavrek, Danijela Možanić-Vrbanec, Dragutin Kišić, i Vjekoslav Bahun

Ostali nazočni:

Ivan Šagi – općinski načelnik, Nedeljko Horvat – zamjenik općinskog načelnika, Anka Vincek-voditelj službe za financije i proračun i Dragica Korpar – voditelj zapisnika, Zdravko Kukec – direktor Markom-a d.o.o., Karolina Varga-Fijačko, Robert Inkret i Stjepan Kundija – predstavnici Udruge „Okoliš“

PITANJA I PRIJEDLOZI VIJEĆNIKA

V. Bahun - istaknuo je da je između Donjeg i Gornjeg Ladanja malo krivo postavljena tabla jer onaj zaseok nije točno određen. Vijećnik predlaže neka se to izmjeri jer se tamo ljudi bune i žele da se točno odredi granica. Vijećnik je istaknuo da u Općini Maruševec ima registriranih novih obrtnika i poslovnih subjekata za koje treba izmjeriti površinu i obvezati ih za plaćanje komunalne naknade jer imamo u Općini registraciju od onih koji su platiše i onih koji to nisu, pa neka se to vidi.

Načelnik I. Šagi – odgovorio je da je upoznat sa ovim problemom u D. Ladanju. Obilježavanje naselja je u nadležnosti Općine ali uz suradnju sa ŽUC-om jer bez suradnje sa ŽUC-om ne smijemo postavljati oznake naselja na županijskim cestama, tako da ćemo taj problem nastojati riješiti sa Županijskom upravom za ceste. Mi moramo formirati novu komisiju nakon izbora i to ćemo izvršiti tako da se svi novi obveznici koji još nisu zaduženi za plaćanje komunalne naknade zaduže.

J. Špoljar – postavio je pitanje što se poduzima na potezu Čalinec – Ladanje Gornje po pitanju rješavanja odvodnje jer se približava zima i loše vremenske prilike. Vijećnik je zamolio da se pokuša dati točan podatak koliko je financijskih sredstava uloženo u Poduzetničku zonu Selnik jer su u različitim tjednicima objavljeni različiti financijski podaci sa znatnim razlikama. Postavio je pitanje zašto je Poduzetnička zona za vrijeme javnih radova neuredna i tako postaje mjesto zbrinjavanja građevinskog otpada. Ova zona nalazi se uz državnu cestu i treba je održavati i uređivati jer nije uredu da Općina ima svoje parcele u takvom stanju, a druge vlasnike kažnjavamo ako ne uređuju svoje zemljište. Također vijećnik pita zašto se uređenje objekta NK Rudar 47“ ne privede kraju jer se bliže loše vremenske prilike i unutra prokišnjava. Unutra je i kompjuter, tako da može doći i do veće štete. Prema dobivenim informacijama sav građevinski materijal za ovaj objekt je osiguran , a ljudi koji su u organizaciji kluba mogu organizirati i ljude da se to napravi, stoga vijećnika interesira zašto se čeka sa ovim radovima.

Načelnik I. Šagi – odgovorio je da je kanalizacija od Hubara u Čalincu do društvenog doma u Donjem Ladanju jedna stvar i tu je kolektor, a dionica od Hubara kroz Čalinec je drugo. Ovaj dio od Hubara do D. Ladanje je stao zbog pomanjkanja sredstava Hrvatskih voda,a problem je ovaj dio u Čalincu od Hubara prema Gredi. Osnovni problem je u tome što su se postojeći kanali zatrpali i zatvorili i odvodnja je zatvorena. Ne može se kopati kanal prije nego vlasnici dozvole.

J. Špoljar – odgovorio je da ukoliko je kanal postojao i ucrtan je u karti, nije problem da se taj kanal ponovo prokopa ili neka vlasnik snosi štetu koja će nastati poplavom. Predložio je da se takva odluka i donese na Vijeću.

Načelnik I. Šagi – odgovorio je da o ulaganjima u Poduzetničku zonu Selnik postoji tablica ulaganja u kojoj je točno specificirano po godinama tko je i koliko ulagao u zonu i ta tablica dostaviti će se vijećnicima. Imamo jedan dio zone koji se može strojno obraditi i očistiti, ali imamo i dio gdje su određene depresije koji se ne može strojno uređivati. Načelnik je odgovorio da je bilo planirano špricanje zone, ali sad je već prekasno. Istaknuo je da je za iduću godinu dat zadatak da se odmah u 4. mjesecu ide na uništavanje korova prskanjem i to će se dovesti u red, te da nažalost u ovoj godini nema financijskih sredstava za javni natječaj za izgradnju prometnica u Poduzetničkoj zoni.

J. Špoljar – odgovorio je da se uz Poduzetničku zonu u Selniku gradi objekt Aleksandra Vugreka i tu je prometnica i bilo bi u redu da se zona uredi i održava. Javni radovi mogu to urediti.

Načelnik I. Šagi – odgovorio je da javni radovi to neće moći napraviti jer imamo samo 2 muška, a na praceli su već drvenaste biljke i to moramo malčati jer se to ne može riješiti sa kosama i flaksericama. Za NK „Rudar 47“pripremljen je materijal i sa vodstvom kluba je razgovarano da se uključe članovi kluba u realizaciju projekta, ali do realizacije nije došlo. Proračun nam je takav kakav je i mi se moramo snaći s ovim novcima koje imamo, morati ćemo se dogovoriti i odlučiti za projekte koje ćemo raditi, a odreći se nekih drugih projekata.

D. Putar-Matuza – istaknuo je da ima pitanje za društveni dom u Novakima. Dom je stavljen pod krov i postavljena je stolarija. PVC stolariju sufinancira jednim dijelom MNK Novaki, a jedan dio ostao je nepodmiren. Vijeć moli da se omogući priključak struje za taj dom jer je dio instalacija već napravljen. Ujedno je zamolio načelnika da javno iznese tijek radova na objektu koje su ljudi sami napravili vlastitim dobrovoljnim radom jer se puno govori posvuda da je jako puno uloženo u društveni dom Novaki, tako da bi se trebala javno reći istina. Nadalje problem je sa županijskom cestom u Druškovcu koja je kod Korena jako uska, a po njoj autobus vozi djecu u školu i to je jako opasno. Ako se ne nađe rješenje za proširenje ceste, neka se radije napravi ugibalište za autobus, a djeca neka prođu taj dio od Korena do škole pješke jer je to sigurnije nego vožnja autobusom.

Načelnik I. Šagi – odgovorio je da je on rekao i ljudima na Metalcu nek se ugledaju na gradnju društvenog doma u Novakima. Ljudi su puno uložili u taj dom. Iz dokumentacije se točno se vidi koliko su ljudi napravili jer se točno vidi uknjiženi materijal koji je utrošen za taj dom, a radovi se nisu plaćali. Plaćena je EES za priključak struje u polovici, a platiti će se i druga polovica, ali samo treba strpljenja. Treba se još i pet do šest tisuća kuna za završetak uređenja društvenog doma u Jurketincu. Došlo je do situacije gdje smo manje financijske moći, ali idemo da najprije sve to konsolidiramo i da nakon toga krenemo dalje. MNK Novaki kupio je i ugradio stolariju i svaka im čast na tome, ali trenutno se mora malo stati jer je takva situacija. Cesta u Druškovcu koju je naveo vijećnik D. Putar-Matuza je lokalna županijska cesta. Na to cesti bio je na terenu još bivši ravnatelj ŽUC-a koji je rekao da se treba proširiti trotoar i kompletno urediti cestu i sve to bilo bi iste godine napravljeno, ali su investiciju zaustavili vlasnici zemljišta – Ankica Koren koja je rekla da ne da ni pedalj svog zemljišta. Sada je došlo do toga da se cesta raspada i postaje opasna. Trenutno su još u jako lošem stanju lokalne ceste – Ul. M. Gupca u Donjem Ladanju, cesta prema Adventističkom učilištu u Maruševcu i ova u Druškovcu i sve smo predložili ŽUC-u za sanaciju. U dogovoru sa ŽUC-om vidjeti ćemo mogućnosti za 2014.g.

S. Klen – istaknuo je da njega isto tako muči okoliš jer Općina Maruševec nikada nije bila u lošijem stanju sa okolišem. Javni radovi sa kosama i flaksericama to ne mogu sve napraviti. Ti radovi moraju biti povjereni Markom-u. Ova Poduzetnička zona mogla je biti u funkciji da ste na vrijeme navozili zonu od strane Vijadukta kada su se izvoditi radovi na D35, a na što smo upozoravali na sjednicama Općinskog vijeća, a sada je zona ostala neuređena i u vrlo lošem stanju. Vijećnik je dao primjedbu da javni radovi ne funkcioniraju u skladu s komunalnim poduzećem Markom d.o.o.

Načelnik I. Šagi - odgovorio je da su javni radovi ove godine izašli iz okvira Markom-a d.o.o. jer je zakon i pravilnik Hrvatskog zavoda za zapošljavanje o sufinanciranju javnih radova izmijenjen i zavod više ne sufinancira u 100% iznosu javne radove za komunalna poduzeća, već samo za jedinice lokalne samouprave. Načelnik je istaknuo da se on slaže da bi bila najefikasnije sve radove na uređenju javnih površina povjeriti komunalnoj firmi, ali to treba financirati.

S. Klen – istaknuo je da zonu sada imamo za odlaganje otpada i to treba hitno riješiti jer to ne može čekati iduću godinu. Bager je trebao napraviti grabu i moglo se postaviti provizorno ogradu od strane ceste da se ne ulazi na parcelu. Vijećnik je istaknuo da je Vijeće na prvoj sjednici bilo izloženo pritiscima od strane saborskog zastupnika, pa pita da li su kapitalne investicije u Općini Maruševec realizirane jer je bilo rečeno da ako se podlegne pristicima investicije će biti izvršene.

Načelnik I. Šagi – odgovorio je da su razgovori za investicije u tijeku i blo se u ministarstvima, ali tu je problem što i Općina Maruševec treba osigurati dio sredstava za investiciju. Općina mora za javnu nabavu osigurati sredstva za plaćanje u roku 60 dana. Načelnik je istaknuo da on kao odgovorna osoba ne može dozvoliti da se ulazi u veće dubioze nego što jesu. Imamo mogućnost ili ići sa glavom u zid ili staviti malo kočnicu i postaviti stvari kako treba i onda krenuti dalje. Malo su nas obveze po javno privatnom partnerstvu i druge ugovorne obveze zakočile, ali nakon što se stvari poslože onda ćemo sigurnije kročiti u neke aktivnosti. Mnogi su projekti na vidiku i za njih si treba uzeti malo reprograma. Mi smo staviti u program ceste za IPARD za 3,5 milijuna kuna i tu se trebamo isto pripremiti za svoj udio u investiciji. Pritisci ili nepritisci, bilo se u ministarstvima i razgovarali, ali sve ne može ići odmah u realizaciju.

S. Klen – bilo je rečeno da ceste za IPARD idu i tu se radi o 3 milijuna kuna. Da li to sada ide ili ne ide budući da ima informaciju da je građevinska dozvola za radove istekla i radovi se ne mogu izvoditi.

Načelnik I. Šagi – odgovorio je da IPARD ide. Sa Agencijom za plaćanja u poljoprivredi, ribarstvu i ruralnom razvoju potpisan je memorandum o razumijevanju. Građevinska dozvola je istekla jer su protekle dvije godine, ali je u postupku obnova građevinske dozvole i sve ide svojim tokom. U toku je postupak javne nabave za odabir najpovoljnijeg izvođača radova i u tom periodu obnoviti će se građevinska dozvola.

D. Peharda – sanacija ove lokalne ceste Ul. M. Gupca u Donjem Ladanju već je nekoliko godina upitna. Cesta je izrazito opasna i treba je sanirati, a sada postoji i mogućnost za otkup zemljišta uz navedenu cestu za njezino proširenje. Na tom zemljištu moglo bi se urediti i dječje igralište i postaviti spomenik rudarima sa ovog područja. Vijećnik je postavio pitanje kada kreće produženje n.n el. mreže prema Ul. Lj. Gaja u Donjem Ladanju. Treba riješiti pitanje Juliusove ulice, odnosno odvodnje oborinskih voda da više ne plave ovu ulicu. U Bukovčevoj ulici razgovarano je sa vlasnikom zemljišta i on je voljan dozvoliti da se voda usmjeri u njihov kanal uz uvjet da mu se omogući priključak vode.

Načelnik I. Šagi – odgovorio je da je što se tiče otkupa zemljišta sada se o tome ne može razgovarati. Neka ŽUC najprije predloži rješenje za ovu cestu i onda će se to rješavati. Ta parcela nosi zadatak koji treba strateški razmotriti. Vaša EES za produženje struje je važeća, plaćen je prvi dio i sada treba riješiti još drugi dio. Rješava se građevinska dozvola za Ivu i bilo je razgovarano sa direktorom Elektre i obećao je da u razdoblju od mjeseca dana bude riješena i TS u Jurktincu i D. Ladanje, ali sredstva su bila upitna. Direktor je sada rekao da će ulaganja biti ali ne može točno reći kako i kada. Oborinske vode su neminovna stvar i ako ishodimo da se ova odvodnja riješi kroz Bukovčevu ulicu, opet ostaje dio vode koji zbog konfiguracije terena ide na Juliusovu ulicu.

V. Kolarić – istaknuo je da su 4 mjeseca prošla od kako se počelo raditi. Vijećnik predlaže da se održi jedna tematska sjednica Općinskog vijeća na kojoj će se raspravljati o strategiji razvoja Općine Maruševec, te da se vidi po mjesnim odborima što se može raditi i da se vidi sa kolikim sredstvima možemo raspolagati, odnosno koliko možemo planirati sredstava od Varaždinske županije i koliko od države.

Načelnik I. Šagi – odgovorio je da slaže i da se takva sjednica svakako planira.

V. Kolarić – predložio je da neka Jedinstveni upravni odjel Općine Maruševec pošalje svim novim poslovnim subjektima obrazac za popunu podataka o površini poslovnog prostora, a komisija kasnije neka to samo iskontrolira jer na takav način rade i svi drugi. Bilo bi dobro da se predvide možda i kakve olakšice za poslovne subjekte kao u drugim općinama.

D. Kišić – istaknuo je da u društvenom domu Bikovec dolazi učestalo do narušavanja javnog mira iz razloga okupljanja i divljanja mladeži u kasnim noćnim satima. Tu postoje i susjedi uz taj dom koji traže svoj mir i žale se na ovu buku i galamu. Općina bi trebala indirektno putem Mjesnog odbora II i predsjednika Mjesnog odbora II dati smjernice kako da se to riješi jer galama traje do ranih jutarnjih sati. Dolaze također primjedbe sa terena, konkretno iz Brodarovca da prilikom eksploatacije drvne mase od strane Hrvatskih šuma nema uređenja ceste nakon toga. Hrvatske šume izlaze na cestu sa velikim kamionima i kotačima punim blata i prave kolotečine i tu se treba energičnije postaviti jer se to ponavlja svake godine, a ne vrši se sanacija. Postoji i problem postavljanja špigla u Jurketincu. Zbog izrazito loše preglednosti sada u jesenskom periodu kada je pojačan promet zbog poljoprivrednih radova ovaj špigl trebalo bi hitno postaviti.

Načelnik I. Šagi – odgovorio je da se susjed Pavleković uz društvei dom u Bikovcu žalio već više puta jer domar sa mladeži do jutra radi nered. Taj problem je u postupku rješavanja sa problemom je upoznat Mjesni odbor II i predsjednik tog Mjesnog odbora. Nadalje sa dravnateljem Hrvatskim šuma radi se na tome da naprave sanaciju puteva koje su oštetili. Za Jurketinec je dat zahtjev Hrvatskim cestama za postavu traženog ogledala.

B. Mavrek – postavio je pitanje u kojoj sferi je Općina Maruševec nadležna za radove koji su se izvodili na državnoj cesti D35. Da li je nadležna za proširenje ceste, kopanje kanala i izmještanje instalacija. Građani koji imaju probleme prouzročene radovima na navedenoj cesti pitaju tko je nadležan da li ŽUC ili Općina Maruševec.

Načelnik I. Šagi –odgovorio je da su za sve ove radove nadležne Hrvatske ceste Ispostava Varaždin. Oni su radili dodatno biciklističke staze i htjeli su otkup zemljišta prebaciti na Općinu Maruševec, ali nakon prvog upozorenja da to ne može biti u nadležnosti Općine, oni su prihvatili i obvezu otkupa zemljišta, a na Općinu su samo prebacili posao izrade ugovora za otkup zemljišta koji vlasnici potpisuju sa Hrvatskim cestama, a sve podatke za sklapanje ugovora dostavljaju nam Hrvatske ceste i njihovi geodeti. Vlasnici zemljišta za sve probleme trebaju se obratiti Hrvatskim cestama Ispostavi Varaždin i trađžiti izmjeru od njih. Nadzorni inženjer je Vladimir Magdalenić. Općina samo može napisati ugovor na temelju od njih dobivenih podataka i poslagi ga javnom bilježniku.

B. Mavrek – istaknuo je da je kraj njihovog zemljišta susjedno zemljište navažanjem dignuto za 1,5 m iznad okolnog zemljišta. Da li se može od Općine Maruševec zatražiti iskop kanala da ne idu vode sa ovog zemljišta na njihovu česticu.

Načelnik I. Šagi odgovorio da je za navažanje zemljišta vlasnik trebao tražiti suglasnost Hrvatskih cesta i treba sada vidjeti što dalje sa tim napraviti.

B. Đurkas – postavlja pitanje tko kosi travu oko Plitvice

Načelnik I. Šagi – odgovorio je da zemljište uz Plitvicu kose i održavaju Hrvatske vode jer je to u njihovoj nadležnosti

B. Đurkas – postavio je pitanje da li je put u Cerju Nebojse kraj Ostrmana još pod sudom i da li on može svoje zemljište uz taj put čistiti

Načelnik I. Šagi – odgovorio je da još uvijek nema konačnog rješenja za taj spor

B. Đurkas – postavio je pitanje što je sa košnjom trave ispod društvenog doma u Cerju Nebojse

Načelnik I. Šagi – odgovorio je da je bila jedna košnja tog prostora ove godine, a sada ćemo dalje vidjeti

B. Glavica-Ječmenica – vijećnica je istaknula da bi u Kapelcu na trokutu isto trebalo postaviti špigl zbog loše preglednosti raskršća

Načelnik I. Šagi – odgovorio je da će zatražiti špigl i za to raskršće

Predsjednica vijeća A. Ptiček – istaknula je da je provjerila i potvrđeno je da IPARD program u Općini Maruševec ide slijedeće godine, tako da ne treba širiti neprovjerene i neistinite informacije jer ljudi trebaju imati malo strpljenja. Građevinska dozvola je istekla, ali će se obnoviti. Isto tako prijavili smo projekt za modernizaciju i uređenje daljnjih 3.500 metara nerazvrstanih cesta i projekt IVE na natječaje za 2014.g. Zatim je prijavljen projekt sa Kuburaškom udrugom Maruševec za sajam u Maruševcu. Ujedno je izvijestila je svaki zadnji petak u vremenu od 17-18 sati prima stranke u prostorijama Općine Maruševec.

Predsjednica je za sjednicu predložila slijedeći:

DNEVNI RED:

1. Pitanja i prijedlozi vijećnika

2. Usvajanje zapisnika sa 2. sjednice Općinskog vijeća Općine Maruševec održane 16. srpnja 2013.g.

3. Očitovanje Općine Maruševec na Studiju o utjecaju na okoliš rekonstrukcije postojećeg

postrojenja Ciglane Cerje Tužno d.o.o., Cerje Nebojse 2 i

izdavanje Posebnih uvjeta po priloženom Idejnom projektu dogradnje tvornice fasadne

opeke na lokaciji Ciglane Cerje Tužno d.o.o., Cerje Nebojse 2

4. Razmatranje i usvajanje Izvješća o poslovanju „Markom“-a d.o.o. sa prihodima i rashodima u

razdoblju od 01.01.2012. do 31.12.2012.g.

5. Donošenje Odluke o prihvaćanju Izvješća o izvršenju Proračuna Općine Maruševec

za razdoblje od 01.01.2013. – 30.06.2013.g.

6. Izvješće općinskog načelnika o ostalim nespomenutim financijskim rashodima –

izdvojenim sredstvima u stalnu pričuvu za razdoblje od 01.01.2013. – 30.06.2013.

7. Donošenje Zaključka o prihvaćanju Izvješća o radu općinskog načelnika za razdoblje od

01.01.2013. – 30.06.2013. godine

8. Donošenje Odluke o davanju ovlasti Upravi trgovačkog društva Varkom d.d. za izradu

akata i pripremu postupka izdvajanja Radne jedinice „Čistoća“ iz tog društva

9. Donošenje Odluke o davanju suglasnosti za izdvajanje RJ „Čistoća“ iz trgovačkog

društva Varkom d.d. po modelu podjele s osnivanjem novog društva

10. Stavljanje izvan snage Odluke o imenovanju i razrješenju osoba ovlaštenih za potpisivanje

financijske dokumentacije Proračuna Općine Maruševec donijete 16. srpnja 2013.g.

Općinsko vijeće jednoglasno je prihvatilo predloženi dnevni red.

**TOČKA 1.**

* primjedbi na zapisnik sa 2. sjednice Općinskog vijeća Općine Maruševec nije bilo
* Općinsko vijeće jednoglasno donosi

**ZAKLJUČAK**

Usvaja se zapisnik sa 2. sjednice Općinskog vijeća Općine Maruševec održane 16. srpnja 2013. godine.

**TOČKA 2.**

Načelnik Ivan Šagi istaknuo je da je predmet rasprave jedan vrlo delikatni problem – uvođenje petrol – koksa kao dodatnog energenta u proizvodnji Ciglane Cerje Tužno d.o.o.. Radi se o delikatnoj situaciji jer je vlasnik napravio iskorak i bez ishođenja potrebnih dozvola, sam je ušao u proizvodnju sa petrol-koksom. Dodatni problem je u tome što petrol-koks nije zakonom zabranjen u Republici Hrvatskoj i mi smo sada u vrlo nezgodnoj situaciji. Prisutna je velika zabrinutost stanovništva za primjenu takvog energenta i Općinsko vijeće je u poziciji da ne može donijeti konačnu odluku o uporabi petrol-koksa u Ciglani jer tu je županijski ured koji provodi javnu raspravu i Ministarstvo zaštite okoliša i prirode koje nakon provedenog postupka izdaje ili ne izdaje dozvolu. U postupak javne rasprave uključili su se mještani i Udruga Okoliš sa opravdanim argumentima o štetnosti petrol-koksa. Općina Maruševec zatražila je od ovlaštene stručne firme izradu stručnog očitovanja na predmetnu Studiju o utjecaju na okoliš i izradu posebnih uvjeta na Idejni projekt. U zahtjevu Ciglane za izdavanje posebnih uvjeta na Idejni projekt pisalo je da se Idejni projekt odnosi na rekonstrukciju postrojenja, a u samom Idejnom projektu piše da se radi o dogradnji. S obzirom da je Općina Maruševec reagirala putem građevinske inspekcije u trenutku saznanja o bespravnoj dogradnji objekata, a građevinska inspekcija je potvrdila da je rješenjem naređeno uklanjanje bespravno dograđenih objekata, a i vlasnik je sam na javnom izlaganju potvrdio da je objekte izgradio u 11. mjesecu 2012. godine, tu je jasno da su objekti izgrađeni poslije 21.06.2011. godine i da ne mogu biti legalizirani, već je napravljen Idejni projekt za postojeće izgrađene objekte koje vlasnik prema rješenju građevinske inspekcije treba ukloniti. Načelnik je istaknuo da je temeljem svega navedenog jasno vidljivo da Općina Maruševec ne može izdati Ciglani Cerje Tužno d.o.o. tražene posebne uvjete jer njihov zahtjev nije u skladu sa odredbama Zakona o prostornom uređenju i gradnji i predložio je da Općinsko vijeće ovaj zahtjev Ciglane odbije i da donese slijedeći Zaključak:

Temeljem zahtjeva Ciglane Cerje Tužno d.o.o. iz Cerja Nebojse 2 za izdavanje posebnih uvjeta po priloženom Idejnom projektu dogradnje tvornice fasadne opeke na lokaciji Ciglane Cerje Tužno d.o.o., Cerje Nebojse 2 na čkbr. 1884/2 i 1884/4, obje k.o. Druškovec, TD: 45/12 izrađenom po projektantu Sudio Nexar d.o.o., Općina Maruševec ne može izdati tražene posebne uvjete za predloženi Idejni projekt iz razloga što se isti odnosi na postojeće građevine izgrađene posije 21. lipnja 2011. godine, a koje su bile predmet nadzora građevinske inspekcije dana 20.12.2012.godine.

Inspekcijskim nadzorom u navedenom predmetu, građevinska inspekcija utvrdila je povredu Zakona o prostornom uređenju i gradnji (Narodne novine broj 76/07, 38/09, 55/11, 90/11 i 50/12) te je zatvoreno predmetno gradilište i investitoru rješenjem naređeno uklanjanje bespravno izvedenih građevina.

Budući da nemamo informaciju da je po rješenju građevinske inspekcije postupljeno, odnosno da su navedene građevine uklonjene ne možemo izdati posebne uvjete za Idejni projekt koji se odnosi na već izgrađene postojeće nelegalne objekte, tim više što je za navedenu dogradnju u toku javna rasprava o Studiji utjecaja na okoliš, a čiji elementi moraju biti obuhvaćeni kod izrade projektne dokumentacije.

Načelnik je ujedno predložio da se kao očitovanje Općine Maruševec na Studiju o utjecaju na okoliš i Zahtjev za utvrđivanje objedinjenih uvjeta zaštite okoliša za zahvat „Rekonstrukcija postojećeg postrojenja Ciglane Cerje tužno d.o.o.“ Upravnom odjelu za poljoprivredu i zaštitu okoliša Varaždinske županije dostave primjedbe predočene u očitovanju EKO-MONITORING-a d.o.o. kao stručnog konzultanta Općine Maruševec.

J. Špoljar – predložio je da se ne prihvati posebne uvjete koje Ciglana Cerje Tužno d.o.o. traži za Idejni projekt dogradnje tvornice fasadne opeke i da se ne daje pozitivno mišljenje na Studiju o utjecaju na okoliš i Zahtjev za utvrđivanje objedinjenih uvjeta zaštite okoliša za zahvat „Rekonstrukcija postojećeg postrojenja Ciglane Cerje tužno d.o.o.“. Ujedno je vijećnik predložio da se kompletno čitavo Općinsko vijeće učlani u Udrugu Okoliš, kako bi zajednički dali potporu radu Udruge i mogli bi na taj način više utjecati na nadležne institucije da se ne dozvoli upotreba petrol-koksa.

K. Fijačko Varga – predsjednica Udruge Okoliš istaknula je da Općina Maruševec mora svakako poslati u Varaždinsku Županiju očitovanje koje je napisao EKO-MONITORING d.o.o. jer je iz tog očitovanja jasno vidljivo koji su sve propusti napravljeni u Studiji o utjecaju na okoliš. Silosi u Ciglani stari su 30 godina i tu nisu poštivane mjere zaštite po brefu. Petrol-koks ne smije biti vani. Izrađivači Studije propustili su uvrstiti u Studiju mjere zaštite od požara i mjere zaštite za radnike. Ovo je samo privremeni smjer za smeće. Ova peć nije planirana za kruta goriva. Nisu predviđeni ni filteri. U Studiji ne postoje analitički podaci o petrol-koksu, od kuda ga dovoze i sl. Projekciju su radili na ruži vjetrova za postaju Varaždin, a to nije Varaždin. Prilikom uporabe petrol-koksa miris sumpora osjetio se kilometar okolo i to je bilo iznad granice. Oni nisu naveli kamo će sa pepelom od petrol-koksa. Ovaj prigovor koji je izradio Eko-monitoring treba poslati na Županiju jer u javnoj raspravi studija prolazi ili pada, nema popravka. Od službene firme smo dobili podatke o propustima i to se ne može zanemariti. Dr. Plavšić je na javnom izlaganju rekao da ne zna kako izgleda tunelska peć. Za sada se petrol-koks koristi samo u cementari. Ciglane sa ovim pećima nisu predviđene za petrol-koks. Istaknula je da su kao predstavnici Udruge Okoliš danas bili pozvani u Grad Ivanec i Grad Ivanec će također dati svoje očitovanje na Studiju sa svim primjedbama.

Predsjednica A. Ptiček – istaknula je da će Općinsko vijeće Općine Maruševec isto tako svoje primjedbe na Studiju dostaviti Varaždinskoj županiji, a Ciglani Zaključak u svezi zahtjeva za posebne uvjete na Idejni projekt.

J. Špoljar – istaknuo je da su kupci pitali gdje je završio pepeo od petrol-koksa. Rečeno je da je pepeo završio u cigli. Vijećnik je istaknuo da ga je začudilo zašto na javnom izlaganju nije bio prisutan nitko od poljoprivrednih proizvođača, ali to je zbog taiminga javnog izlaganja koji je bio u 17:00 sati u vrijeme najvećih poljoprivrednih radova. Trebalo bi potaknuti ljude da što više upisuju svoje primjedbe u knjigu primjedbi.

B. Mavrek – istaknuo je da je istina da je prisutan porast upotrebe petrol-koksa u EU, ali nitko nije rekao da su u EU ciglane izuzete iz uporabe petrol-koksa jer su njihove peći ispod 1000 stupnjeva. Dozvole isključivo dobivaju tvornice koje koriste peći iznad 1300 stupnjeva, a omjer je do 30% za petrol-koks. Sve ovisi o kakvoj se industriji radi. Znači temperature moraju biti visoke i mora biti potpuno sagorjevanje.

V. Kolarić – istaknuo je da je vidljivo da se u ciglani još ništa nije napravilo po rješenju građevinske inspekcije, a na vijestima slušamo kako ministrica svakodnevno ide u rušenje sa bagerima. Mi ne dozvoljavamo da se tu uvodi petrol-koks i da se ono što je on sagradio poslije 21.06.2013.g. mimo zakona legalizira jer to je mimo svih pravila i zakona, a vlasnik Ciglane se isto treba pridržavati zakona kao i svi drugi ljudi. Mora se zaštiti zdravlje ljudi bez obzira na profit.

S. Kundija – istaknuo je da su svi objekti i postrojenja napravljeni bez građevinske dozvole. Po medijima je pisano na štetu Udruge. U Studiji su prikazana dva najbliža naselja i tu se lagalo o udaljenostima, isto tako lagalo se o udaljenosti Plitvice. Karta je namjerno pomaknuta da više prikaže Jurketinec i Vidovec, a ne vidi se npr. lovni turizam u Cerju Nebojse. Uporaba petrol-koksa uništiti će svu poljoprivrednu proizvodnju na ovom području. Istaknuo je da je petrol-koks izuzetno štetan i ne smije se prihvatiti i odobriti njegovo korištenje u Ciglani.

S. Klen – istaknuo je da je protiv petrol-koksa. MIV je koristio taj petrol-koks, ali ga više ne koristi zbog same skupoće održavanja. Zna se dobro kakva je situacija u Kaštelima, Plominu i sličnim mjestima gdje se petrol-koks koristi. Tu je u pitanju samo profit, a samo zdravlje stanovništva uopće se ne štiti.

- Općinsko vijeće jednoglasno donosi

# Z A K LJ U Č A K

Temeljem zahtjeva Ciglane Cerje Tužno d.o.o. iz Cerja Nebojse 2 za izdavanje posebnih uvjeta po priloženom Idejnom projektu dogradnje tvornice fasadne opeke na lokaciji Ciglane Cerje Tužno d.o.o., Cerje Nebojse 2 na čkbr. 1884/2 i 1884/4, obje k.o. Druškovec, TD: 45/12 izrađenom po projektantu Sudio Nexar d.o.o., Općina Maruševec ne može izdati tražene posebne uvjete za predloženi Idejni projekt iz razloga što se isti odnosi na postojeće građevine izgrađene posije 21. lipnja 2011. godine, a koje su bile predmet nadzora građevinske inspekcije dana 20.12.2012.godine.

Inspekcijskim nadzorom u navedenom predmetu, građevinska inspekcija utvrdila je povredu Zakona o prostornom uređenju i gradnji (Narodne novine broj 76/07, 38/09, 55/11, 90/11 i 50/12) te je zatvoreno predmetno gradilište i investitoru rješenjem naređeno uklanjanje bespravno izvedenih građevina.

Budući da nemamo informaciju da je po rješenju građevinske inspekcije postupljeno, odnosno da su navedene građevine uklonjene ne možemo izdati posebne uvjete za Idejni projekt koji se odnosi na već izgrađene postojeće nelegalne objekte, tim više što je za navedenu dogradnju u toku javna rasprava o Studiji utjecaja na okoliš, a čiji elementi moraju biti obuhvaćeni kod izrade projektne dokumentacije.

# Z A K LJ U Č A K

Općina Maruševec proslijediti će Varaždinskoj županiji, Upravnom odjelu za poljoprivredu i zaštitu okoliša, Franjevački trg 7, Varaždin kao tijelu koje provodi javnu raspravu primjedbe na Studiju o utjecaju na okoliš i Zahtjev za utvrđivanje objedinjenih uvjeta zaštite okoliša za zahvat „Rekonstrukcija postojećeg postrojenja Ciglane Cerje Tužno d.o.o.“ na području Općine Maruševec nositelja zahvata Ciglana Cerje Tužno d.o.o., Cerje Nebojse 2.

Primjedbe su predočene u očitovanju EKO-MONITORING-a d.o.o. kao stručnog konzultanta Općine Maruševec i isto očitovanje prilaže se u prilogu ovog Zaključka i čini njegov sastavni dio.

**TOČKA 3.**

Z. Kukec – direktor Markom-a d.o.o. obrazložio je Izvješće o poslovanju „Markom“-a d.o.o. sa prihodima i rashodima u razdoblju od 01.01.2012. do 31.12.2012.g.. Istaknuo je da je navedeno Izvješće već predočeno vijećnicima na Skupštini Markom-a.

S. Klen – postavio je pitanje da li je u Izvješće uključena i amortizacija.

Z. Kukec – odgovorio je da amortizacija nije uključena jer ukoliko bi se ona uključila poslovanje bi bilo u minusu.

* Općinsko vijeće sa 14 glasova „za“ i 1 glas „protiv“ donosi

**ZAKLJUČAK**

I

Prihvaća se Izvješće o poslovanju „Markom“-a d.o.o. za razdoblje od 01.01. do 31.12.2012. godine.

II

Izvješće iz točke I sastavni je dio ovog Zaključka.

**TOČKA 4.**

Načelnik I. Šagi obrazložio je Izvješće o izvršenju Proračuna Općine Maruševec za razdoblje od 01.01.2013. – 30.06.2013.g. Načelnik je istaknuo da je Proračun planiran u iznosu od 10.800.000 kuna, a u prvih 6 mjeseci realizirano je 2.964.054,79 kuna. Porez na promet nekretnina prošle godine je porastao, a ove godine je pao. Iz županijskog Proračuna primili smo određena sredstva uz uvjet da smo uveli prirez. Nule su u prihodima planiranim od državnog nivoa. Iz ovog proizlazi da se točno planirati može samo ono što je vlastito, a ono što je planirano od drugih državnih institucija tu treba veliki angažman da se to realizira. Prijedlog načelnika je da se Proračun konsolidira i da bez obzira na pritiske za radove sa svih strana, konsolidaciju treba sprovesti. Trebati će se napraviti debalans Proračuna. Treba još više skrenuti pozornost na štednju. Prijedlog Proračuna za 2014.g. dati će se svim vijećnicima najprije na uvid i prvo čitanje, tako da ga svaki može razmotriti, a tek nakon toga ići će procedura donošenja Proračuna. Naša izvorna sredstva nisu dovoljna za razvoj Općine tempom koji smo imali proteklih godina i na koji su navikli naši mještani. Danas je bio sastanak LAGA i ide se sa kandidiranjem projekata. U Skupštinu LAGA imati ćemo mogućnost staviti civilno društvo i druge predstavnike.

J. Špoljar istaknuo je da ga muči rashodovna strana. S obzirom da su prihodi takvi kakvi jesu treba i rashode uskladiti sa tim prihodima. Vijećnik je postavio pitanje na što su utrošene stavke reprezentacija, izdaci za javna glasila, sufinanciranje informativnog programa. U području sporta 9.500 kuna je planirano za Streljački klub i do sada im je prebačeno 3.000 kuna, a nisu organizirali niti streljački turnir za Dan Općine. NK Omladinac Jurketinec dobio je 29.000 kuna, a Društvo za šport i rekreaciju 20.000 kuna. To mu nije jasno. Nogometni klub mora imati 3 ekipe, licenciranog trenera i sl., a Društvo za šport i rekreaciju nema takvih obaveza, tako da to nije adekvatan omjer. Dječji vrtić Maja Pčelica dobio je 41% sredstava, ovi vanjski vrtići više. Tu bi postotak za dječje vrtiće morao biti ili izjednačen ili bi trebao biti veći postotak u korist vrtića na našem području. Nije u redu da je naknada zamjeniku načelnika veća nego predsjedniku Općinskog vijeća. Bilo bi dobro da se za slijedeću sjednicu Općinskog vijeća pripreme otvorene stavke, kako bi se vidjelo koji su ti dužnici koji ne plaćaju komunalnu naknadu i druge obaveze, koje su njihove valute. Neka se to pripremi za iduću sjednicu.

Načelnik je odgovorio da se reprezentacija odnosi na proslavu Dana Općine i ono što se oko Općine događa. Ne troši se ništa nepotrebno. Izdaci za javna glasila su povećani jer je bilo puno objava, tu je i plaćanje Županijskog glasnika jer to ide vezano uz nadstrešnice. Uzet je županijski list i tu je povećan izdatak. U vezi raspodjele sredstava za sport, raspravljano je i na ranijim Vijećima. Za klub u Jurketincu nije riješena opskrba vodom i tu se voda za potrebe kluba plaća preko MO II i zato je ta dotacija za Omladinac nešto manja. Za DSR bila je takva stavka planirana, ali to se ubuduće može mijenjati. Zamjenik načelnika je volonter uz naknadu od neto 3.000 kuna mjesečno, jer je prenesena odluka od ranije. Za predsjednika Općinskog vijeća isto je prenesena naknada od neto 1.200 kuna mjesečno. Za novi Proračun svaki će imati priliku dati svoje mišljenje i svakako da nekome tko nema aktivnosti ne može se stavka isplatiti u cijelosti.

B. Glavica-Ječmenica – istaknula je da je naša Općina slabog financijskog kapaciteta i važno nam je novac prikupiti iz svih otvorenih izvora. Porez na kuće za odmor planiran je u Proračun u iznosu od 2.500 kuna, a na našem području postoji velika kuća za odmor – dvorac Maruševec i tu treba vidjeti da se vlasnik zaduži za plaćanje poreza na kuće za odmor. Ako gledamo stavku komunalne naknade, ne može se stavka smanjiti ako želimo svijetliti cijelu noć. Kod javnih potreba ipak treba dati sredstva humanitarnim udrugama, kao što su Udruga Sunce, Udruga tjelesnih invalida, Udruga slijepih i druge slične udruge koje jedva preživljavaju od ovih minimalnih dotacija koje primaju.

A. Vincek – odgovorila je da će razgovarati sa Poreznom upravom koja zadužuje porez na kuće za odmor, da vidimo mogućnost zaduženja za objekt dvorca Maruševec.

B. Mavrek – postavio je pitanje u svezi stavke ostali nespomenuti rashodi poslovanja na str. 4, koji su to rashodi.

A. Vincek – odgovorila je da su stranice 4 i 5 zbirne, a sve to zbirno je analitički razrađeno u Posebnom dijelu Proračuna od strane 7 nadalje.

D. Kišić – istaknuo je da je prefiks minus teško vidjeti u izvješću, ali naši susjedi koji su isto imali polugodišnje izvješće imaju 1.400.000 kuna minusa Nas najviše zabrinjava nedostatak injekcije od strane državne vlasti koja bi mogla pomoći u investicijama, ali ne pomaže. Situacija je takva kakva je, a u drugoj polovici godine sigurno će biti pozitivniji rezultat, jer u drugoj polovici godine dolaze i porezni prihodi, kao što su porez na tvrtku i drugi koje Porezna uprava naplaćuje u drugoj polovici godine.

S. Klen – istaknuo je da njega zabrinjava to što ima puno nula u realizaciji po mjesnim odborima. Zašto Greda ne može dobiti bar jedan sanitarac. Vijećnik je istaknuo da će on donijeti zapisnik iz kojeg se vidi da mu je odgovoreno da se ne može naplatiti komunalna naknada za dvorac Maruševec, a nije odgovoreno da će se ispitati i iznaći mogućnosti za naplatu.

V. Kolarić – istaknuo je da je stanje Proračuna takvo kakvo je i stanje prosječnog čovjeka. Imaš za režije i za preživljavanje i to je to. Podržava ono što je rekla gđa. Blanka i svakako treba iznaći mogućnost da se od vlasnika dvorca naplati porez, jer ako svi mještani Općine Maruševec mogu plaćati sve obaveze kao vlasnici, isto vrijedi i za vlasnika dvorca. Treba lobirati da naši saborski zastupnici pomognu da se investicije privuku. Ima sredstava u državi koja se mogu iskoristiti, ali tu svakako trebamo njihovu pomoć. Svim klubovima treba dati jednako i Rudaru i Omladincu, isto tako i udrugama invalida treba isplatiti za njih predviđene pomoći.

- Općinsko vijeće jednoglasno donosi

**O D L U K U**

I

Prihvaća se Izvješće o izvršenju Proračuna Općine Maruševec za razdoblje od 01.01.2013. – 30. 06. 2013. godine.

II

Izvješće o izvršenju Proračuna Općine Maruševec za razdoblje od 01.01.2013. do 30.06.2013. i tablični dio izvršenja Proračuna Općine Maruševec čine sastavni dio ove Odluke.

III

Ova Odluka stupa na snagu danom donošenja.

**TOČKA 5.**

Načelnik – I. Šagi podnio je izvješće o ostalim nespomenutim financijskim rashodima – izdvojenim sredstvima u stalnu pričuvu za razdoblje od 01.01.2013. – 30.06.2013.g.

* Općinsko vijeće jednoglasno donosi

**ZAKLJUČAK**

I

Prihaća se Izvješće Općinskog načelnika o ostalim nespomenutim financijskim rashodima – izdvojenim sredstvima u stalnu pričuvu Proračuna Općine Maruševec u razdoblju od 01.01. – 30.06.2013. godine.

II

Izvješće iz točke I sastavni je dio ovog Zaključka.

**TOČKA 6.**

Načelnik – I. Šagi podnio je izvješće o svom radu za razdoblje od 01.01.2013. – 30.06.2013.g.

J. Špoljar – postavio je pitanje sa kim sve Općina Maruševec ima sklopljene ugovore o informiranju.

Načelnik je odgovorio da Općina ima sklopljene ugovore o informiranju sa Radio Max-om i VTV-om, te ugovor sa VTV-om za popevke i štiklece

J. Špoljar – postavio je pitanje koje su marketinške aktivnosti koje je VTV vršio za našu Općinu. Imamo oglasne ploče i ovaj video zid kod crkve. To su možda preveliki troškovi za marketing u ovom teškom razdoblju. Odluka o pomoći od 155,48 kuna za struju Marijanu Kanjir iz D. Ladanja je donijeta, ali trebalo bi preispitati da li je opravdano takvo plaćanje jer ako ova obitelj ima za alkohol, kako onda nema za struju.

Načelnik je odgovorio da je za sve odobrene pomoći koje se vide u Izvješću konzultiran Centar za socijalnu skrb u Ivancu. Nikada se nije odobravalo više nego socijalna skrb odobrava. Načelnik je istaknuo da se slaže da se za ubuduće trebaju donijeti strogi kriteriji za odobravanje ovakvih pomoći.

S. Klen – postavio je pitanje da li je u pogonu sunčeva elektrana na krovu općinske zgrade i da li se naplaćuje struja koju ona proizvodi.

Načelnik je odgovorio da je sunčeva elektrana u pogonu od 03. mjeseca ove godine i dobivamo cca 3.800 kuna mjesečno za struju koju isporučujemo HEP-u.

* Općinsko vijeće jednoglasno donosi

**ZAKLJUČAK**

I

Prihvaća se Izvješće o radu Općinskog načelnika Općine Maruševec za razdoblje od

01. siječnja 2013. do 30. lipnja 2013. godine

II

Izvješće iz točke I sastavni je dio ovog Zaključka.

**TOČKA 7.**

Načelnik je obrazložio da se RJ „Čistoća“ izdvaja iz Varkom-a d.d. po modelu podjele s osnivanjem novog društva. Do izdvajanja je došlo jer su djelatnosti javne vodoopskrbe i javne odvodnje izuzete iz oblasti komunalnog gospodarstva i stavljene u oblast Zakona o vodama i isporučitelj ovih komunalnih usluga dužan je iz predmeta svoga poslovanja isključiti te komunalne djelatnosti.

V. Kolarić istaknuo je da od Općinskog vijeća nisu tražili suglasnosti za sklapanje menadžerskih ugovora i isplatu provizije, onda se suvlasnike nije pitalo, a sada za ovo izdvajanje traže suglasnost. Vijećnik je istaknuo da je zbog takvog principa protiv ove odluke.

* Općinsko vijeće sa 13 glasova „za“, 1 „protiv“ i 1 „suzdržan“ donosi

## ODLUKU

## I

Općinsko vijeće Općine Maruševec ovlašćuje Upravu trgovačkog društva Varkom d.d., Trg bana Jelačića 15, OIB: 39048902955 da, radi usklađenja sa člancima 202. st. 2. te 258. st. 4. i 5. Zakona o vodama («Narodne novine» br. 153/09 i 56/13), izradi sve potrebne akte temeljem odredbi članaka 550.a do 550.p Zakona o trgovačkim društvima (111/93, 34/99, 121/99, 52/00, 118/03, 107/07, 146/08, 137/09, 152/11, 111/12, 144/12, 68/13) te da pripremi postupak izdvajanja Radne jedinice «Čistoća» iz tog društva i to po modelu odvajanja s osnivanjem novog društva za komunalne djelatnosti.

## II

Ova Odluka objavit će se u «Službenom vjesniku Varaždinske županije».

**TOČKA 8.**

* Općinsko vijeće sa 13 glasova „za“, 1 „protiv“ i 1 „suzdržan“ donosi

## ODLUKU

## I

Općinsko vijeće Općine Maruševec suglasno je s time da se, radi usklađenja sa člancima 202. st. 2. te 258. st. 4. i 5. Zakona o vodama («Narodne novine» br. 153/09 i 56/13), iz trgovačkog društva Varkom d.d., Varaždin, Trg bana Jelačića 15, OIB: 39048902955 izdvoji RJ «Čistoća» i to po modelu podjele s osnivanjem novog društva, a prema Planu podjele društva i prijedlogu društvenog ugovora o osnivanju novoga trgovačkog društva za komunalne djelatnosti koji čine sastavni dio ove Odluke.

## II

Općinsko vijeće Općine Maruševec obvezuje predstavnika/e odnosno punomoćnika/e Općine Maruševec u Glavnoj skupštini trgovačkog društva Varkom d.d., Varaždin, Trg bana Jelačića 15, OIB: 39048902955 da na Glavnoj skupštini toga trgovačkog društva glasuje/u sukladno ovoj odluci.

## III

Ova Odluka objavit će se u «Službenom vjesniku Varaždinske županije».

**TOČKA 9.**

Načelnik je obrazložio da je Odluku Općinskog vijeća o imenovanju i razrješenju osoba ovlaštenih za potpisivanje financijske dokumentacije Proračuna Općine Maruševec koja je donijeta na prošloj sjednici Općinskog vijeća Općine Maruševec održanoj 16. srpnja 2013.g. potrebno staviti izvan snage, jer je donošenje ove Odluke u nadležnosti općinskog načelnika. Načelnik je istaknuo da je će on iste osobe koje su bile imenovane u ovoj odluci, imenovati za potpisnike.

* Općinsko vijeće jednoglasno donosi

## ODLUKU

Stavlja se izvan snage Odluka Općinskog vijeća Općine Maruševec o imenovanju i razrješenju osoba ovlaštenih za potpisivanje financijske dokumentacije Proračuna Općine Maruševec, KLASA: 401-01/13-01/04, URBROJ: 2186-017/13-01 od 16. srpnja 2013. g.,

jer je donošenje ove Odluke u nadležnosti općinskog načlenika.

- Sjednica je završila sa radom u 21:30 sati.

Voditelj zapisnika PREDSJEDNICA

OPĆINSKOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Dragica Korpar, mag.oec./ /Andreja Ptiček, mag.nov../